মঙ্গলবারই স্বপ্নপূরণ হয়েছিল ছ’বছরের ছোট্ট আমেদি মোর্তাজার। যে টুইটারে বিখ্যাত হয়ে যায় প্লাস্টিকের মেসির জার্সি গায়ে ফুটবল খেলার ছবি দিয়ে। মোর্তাজার নামই হয়ে গিয়েছে ‘প্লাস্টিক মেসি’। কাতারে আল আহিলের বিরুদ্ধে প্রদর্শনী ম্যাচ খেলতে নামার আগে লিওনেল মেসিকে আয়োজকরা চিনিয়ে দিয়েছিলেন মোর্তাজাকে। তারপর তাকে কোলে তুলে নিয়েছিলেন আর্জেন্তিনা অধিনায়ক।
ম্যাচ শুরু হওয়ার আগে মোতার্জা মাঠে নেমেছিল বার্সেলোনার ম্যাসকট হয়ে। তারপর তাকে ম্যাচের বলটি সেন্টার লাইনে বসাতে বলা হয়। তবু, খেলা শুরু করতে পারছিলেন না রেফারি। কারণ, মোর্তাজা মাঠ ছাড়ছিল না! সে দৌড়ে চলে গিয়েছিল মাঠের যে দিকে বার্সেলোনা দল দাঁড়িয়ে আছে সেখানে। আবার সে মেসির হাত ধরে দাঁড়িয়ে পড়ে। মেসি তাকে  টানেলের দিকে যেতে বললেও মোর্তাজা মাঠের বাইরে যেতে চায়নি। শেষপর্যন্ত রেফারির কোলে চেপে মাঠ ছাড়ে।
গত জানুয়ারিতেই নীল রংয়ের প্লাস্টিকের ব্যাগ কেটে তৈরি মেসির জার্সি পরা মোর্তাজার ছবি আলোড়ন ফেলে দিয়েছিল। মেসিও তাকে সই করা আর্জেন্তিনার জার্সি পাঠিয়েছিলেন। স্বপ্নের নায়কের সঙ্গে দেখা হওয়ার পর আয়োজক কমিটির মাধ্যমে একটি বিবৃতি মোর্তাজার পরিবার প্রকাশ করেছে। ‘প্রিয় নায়কের সঙ্গে দেখা করে মোর্তাজা প্রচণ্ড খুশি। এটা ওর কাছে স্বপ্ন ছিল’। তালিবানি শাসন থেকে বাঁচতে মোর্তাজার পরিবার আফগানিস্তান থেকে পালিয়ে গিয়ে এখন পাকিস্তানে থাকে।